  Виталий Пронин Туннэ Ижысь Шор стадионын шаерысьтымы инвалид спортсменъёслэн 3-тӥ спартакиадазы ортче.Бызьылэм сяна, спортсменъёс уялозы, дартсэн но ӝӧк выл теннисэн шудозы, ыбылӥськозы. Таӵе ужрадлы нимысьтыз саклыксэ висъя Вавож ёросысь Нюрдор-Котья каргуртын улӥсь Ольга Мурашова. Бен, великен ворттылӥсьёс понна таӵе ӵошатскон малпамын ӧвӧл ке но, инвалид спортсменъёслэсь улонзэс нылмурт син азяз возе.- Шудтэм учыр монэн луиз 14 аресам, умойтэм усьыса, пыды шуккиськиз, собере висьылыны кутскиз, - шуэ О. Мурашова. - Вирсэры пӧсьтэм, эмъясьёс висёнме дыраз ӧз шараялэ. Озьы пал пыд кыли. Ма карод, улон азьланьтӥське, ӵуказе нунал сярысь малпаськоно. Дышетски пал пыд вылам вамышъяны.Школаез йылпумъяса, нылкышно тодон-валан люказ Сарапулысь училищеын. Экономист-бухгалтере дышетскемез бере вордскем палъёсаз бертӥз. Егит специалистэз гурт администрацие ужаны кутӥзы. Кӧня ке ар ортчыса, улоназ бадӟымесь воштӥськонъёс ортчизы.- Семья кылдытӥ, кык пинал вайи, - веранзэ азьланьтэ О. Мурашова. - Ваньмыз радъяськиз ни вал кадь. Но отӥяз ужтэк кыли. Ма карыны паймемысьтым суй-пыдъёсы ик юскиськизы. Ярано коть, ӟеч адямиос шедизы. Гуртысьтымы ачим кадь сӧсыр воргорон Юрий Широбоков трос аръёс ӵоже ини Удмуртиысь инвалидъёслэн командаязы следж-хоккеен шудэ, Россилэн чемпионэз но луиз. Озьы монэ сьӧраз - спортэ - валтӥз.Нырысь-валысь Юрий Иванович сое кыскыны выриз следж-хоккее. Но йӧ вылын шудон егит муртэ сокем бордаз кыскымтэ. Нош кылем арын асьме шаерысь инвалидъёс великен ворттылыны кутскизы. Таяз учыре О. Мурашова трос ӧз малпаськы ни - спортэ вамыштӥз. Бен, азьвыл аръёсы но со великен ворттылыны выриз, но зэмос спортэн эшъяськоз шуыса, ноку ӧз малпалля.Шаерысьтымы Инвалид спортсменъёслэн огазеяськонэнызы ӟеч кусыпъёс тупатэмез бере нылкышно аслыз ачиз паймиз кадь. Мукет ласянь, куалектӥзгес но: кызьы пал пыдын велик руль сьӧры пуксёд, педалез лёгалод?! Протезэн ворттылӥз ик, нош табере - чылкак пал пыдын. Косэмын бере, быдэстоно, малпаз нылмурт.- Озьы педаль бергатыны кутски, - тодаз вайиз спортсменка. - Усемелэсь кышкайгес ик, нош кыкетӥ пыдме вӧсь карыны шедьтӥ ке? Велик сётӥзы бере - ворттылоно. Педаль бергатыны йӧндыремме адӟыса, куд-ог гуртоос огпалмем мурт шоры кадь чиньыен возьматъязы. Бен, педалез бергатыны секытгес вал, но дыши.Ар но ӧз ортчы - ваньмыз радъяськиз. Куд-ог дыръя ваньзэ куштыса, гуртаз бертыса шутэтскемез потылӥз, нылпиосызлэсь мӧзмылӥз ке но, спортэ биниськем муртлэн озьы гинэ мозмытскемез ӧз луы ни. Ярано коть, нылпиосыз ӧжытак будӥзы. 4 но 6 аресъем пиналъёсыз но анайзы сямен великен ворттылыны дасясько ни.Ар ӵоже питран лёганы дышетскемез О. Мурашовалы вормонъёс кузьманы кутскиз. Та вие со Россиысь инвалид спортсменъёслэн командаязы шедемын. Нырысьсэ кунгож сьӧры потамез ик вормон вайиз. Кылем арын августэ, великен ворттылыны кутскемез бере 4 толэзь ортчыса, Европалэн чемпионатаз пыриськиз. Чехиысь туй медален бертӥз. Нош туэ февраль толэзе дуннелэн чемпионатаз пыриськиз. Лос-Анджелесын ортчем ӵошатсконын Удмуртиысь Сергей Пудов, Арслан Гильмутдинов но Ольга Мурашова Россилэсь данзэ утизы. Воргорон спортсменъёс вормисьёс пӧлы шедизы, нош удмурт нылашмы трек амалъя ворттылонын 9-тӥ, шоссе вылын ворттылонын 8-тӥ инты басьтӥз. Гуртысь нылмурт понна со но бадӟым дан вал.- Дуннеысь ӵошатсконэ пыриськеме бере эшшо но кужмогес луэме потӥз, - шуэ великен ворттылӥсь. - Мугор кыдатонлы эшшо бадӟымгес саклык висъяно кариськи. Но... малпамтэ шорысь мукет сюлмаськон шедиз.  Анаймы улонысь кошкиз. Нылпиосмес та дырозь со утиз вал.Пиналъёссэ нокытчы кельтыны шуыса, О. Мурашовалы тренировкаослэсь огдырлы люкиськоно луиз. Гуртаз пуке, ваньмон дыръяз питран бергатэ. Бен, тренировкаослы чаклам великсэ гуртэ вайыны жаляз, сюресъёс ӧвӧлэн со ӝог шальтралоз, пе. Мылкыдыз вал ни Лондонын ортчоно Паралимпиадае но мыныны. Но Россиысь пара-велоспортэ кык муртэ гинэ кутӥллям. Удмуртиысь спортсменъёс отчы ӧз шеде.Валентина Емельянова. Теги: Адемкарымон  